คลังเจอห้ามค้ำกู้รัฐวิสาหกิจ
รังสรรค์ระบุเป็นผลแก้กม.อุ้มผู้ค้ำประกัน สมหมายเสนอหม่อมอุ๋ยหาทางแก้ด่วน
29 พ.ย. 2557

รังสรรค์ระบุเป็นผลแก้กม.อุ้มผู้ค้ำประกัน สมหมายเสนอหม่อมอุ๋ยหาทางแก้ด่วน
คลังเจอผลกระทบค้ำเงินกู้ให้รัฐวิสาหกิจไม่ได้ หลังแก้ไข พ.ร.บ.แพ่งและพาณิชย์ มีผลบังคับใช้
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า การค้ำประกันเงินกู้ของกระทรวงการคลังให้กับรัฐวิสาหกิจต่างๆ ได้รับผลกระทบจาก พ.ร.บ.แก้ไขเพิ่มประมวลกฎหมายแพ่งและพาณิชย์ (ฉบับที่ 20) พ.ศ. 2557 ว่าด้วยเรื่องการค้ำประกันและการจดจำนอง ซึ่งจะมีผลบังคับใช้ในวันที่ 11 ก.พ. 2558 ส่งผลกระทบกับรัฐวิสาหกิจที่ต้องกู้เงินและต้องให้กระทรวงการคลังค้ำประกันมีปัญหากู้เงินไม่ได้ หรือหากกู้เงินก็ต้องไม่มีกระทรวงการคลังค้ำประกันทำให้ต้นทุนเงินกู้เพิ่มขึ้น
“กฎหมายที่แก้ใหม่ดังกล่าวคุ้มครองกับผู้ค้ำประกันทุกราย ทำให้เจ้าหนี้ไม่สามารถทวงถามหนี้จากผู้ค้ำประกันได้ จนกว่าจะติดตามหนี้จากลูกหนี้จนถึงที่สุดแล้ว ซึ่งกฎหมายจะมีผลบังคับใช้กับทุกคนไม่เลือกว่าเป็นเอกชนหรือรัฐบาล เพราะกฎหมายระบุไว้ว่าผู้ค้ำประกันได้รับการคุ้มครองหมดเท่านั้น” นายรังสรรค์ กล่าว
นายรังสรรค์ กล่าวว่า ได้รับฟังปัญหาจากนายบุญทักษ์ หวังเจริญ ประธานเจ้าหน้าที่บริหารธนาคารทหารไทย ประธานสมาคมธนาคารไทย เป็นห่วงว่ากฎหมายดังกล่าวจะส่งผลกระทบกับการปล่อยสินเชื่อของธนาคารพาณิชย์ ทำให้ปล่อยกู้ได้ยากขึ้น เนื่องจากกลัวลูกหนี้ชำระหนี้ไม่ได้และธนาคารไม่สามารถไปทวงหนี้จากผู้ค้ำประกัน ทั้งบุคคล เอกชน หรือรัฐบาลได้ 
อย่างไรก็ตาม กระทรวงการคลังได้รายงานปัญหาทั้งหมดให้รัฐบาลรับทราบ และเร่งหาทางแก้ไขปัญหาก่อนที่กฎหมายนี้จะมีผลบังคับใช้
นายสมหมาย ภาษี รมว.คลัง กล่าวว่า ได้รายงานปัญหาเกี่ยวกับกฎหมายดังกล่าวให้ ม.ร.ว.ปรีดิยาธร เทวกุล รองนายกรัฐมนตรี รับทราบหมดแล้ว ซึ่งเข้าใจปัญหาที่เกิดขึ้นดีว่าจะส่งผลกระทบวงกว้าง ซึ่งจะได้หารือกับรัฐบาลเพื่อหาแนวทางแก้ไขต่อไป แนวทางหนึ่งคือการเสนอร่าง พ.ร.บ.แก้ไขเพิ่มเติมประมวลกฎหมายแพ่งและพาณิชย์ดังกล่าวเข้าไปแก้ไขใหม่อีกครั้ง
รมว.คลัง ยอมรับว่ากฎหมายดังกล่าวส่งผลกระทบวงกว้าง ทั้งกระทรวงการคลังในฐานะผู้ค้ำประกันให้กับรัฐวิสาหกิจ การค้ำประกันของบรรษัทประกันสินเชื่ออุตสาหกรรมขนาดย่อม (บสย.) ที่ค้ำประกันสินเชื่อให้ผู้ประกอบการเอสเอ็มอีให้ได้สินเชื่อจากธนาคารพาณิชย์ก็มีปัญหา แม้แต่ธนาคารพาณิชย์ในฐานะค้ำประกันให้กับเอกชนที่จะนำหนังสือค้ำประกันไปวางเป็นหลักประกันเมื่อประมูลก่อสร้างโครงการของรัฐก็มีปัญหาเหมือนกัน